วิตกหนี้กรีซฉุดดาวโจนส์ปิดวันศุกร์ปรับลง
ดัชนีดาวโจนส์ตลาดหุ้นนิวยอร์กปิดลดลงเมื่อวันศุกร์ที่ผ่านมา (5 มิ.ย.) เนื่องจากนักลงทุนยังคงวิตกกังวลเกี่ยวกับปัญหาหนี้สินของกรีซ แม้ว่าข้อมูลจ้างงานสหรัฐจะแข็งแกร่งเกินคาดก็ตาม 
8 มิ.ย. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปรับตัวลดลง 56.12 จุด หรือ 0.31% ปิดวันศุกร์ที่ผ่านมา (5 มิ.ย.) ที่ 17,849.46 จุด ดัชนี S&amp;P 500 ขยับลง 3.01 จุด หรือ 0.14% ปิดที่ 2,092.83 จุด และดัชนี NASDAQ เพิ่มขึ้น 9.33 จุด หรือ 0.18% ปิดที่ 5,068.46 จุด
กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 280,000 ตำแหน่งในเดือนพ.ค. จากระดับ 221,000 ตำแหน่งในเดือนเม.ย. ขณะที่อัตราการว่างงานเพิ่มขึ้นสู่ระดับ 5.5% จาก 5.4% ในเดือนเม.ย. ซึ่งเป็นระดับต่ำสุดในรอบเกือบ 7 ปี
นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 225,000 ตำแหน่งในเดือนพ.ค. และอัตราการว่างงานจะทรงตัวที่ 5.4% นอกจากนี้ กระทรวงแรงงานสหรัฐยังได้ทบทวนตัวเลขการจ้างงานในเดือนมี.ค.โดยปรับเพิ่มขึ้นสู่ระดับ 119,000 ตำแหน่งจากที่มีการรายงานก่อนหน้านี้ว่าเพิ่มขึ้นเพียง 85,000 ตำแหน่ง
อย่างไรก็ตาม นักลงทุนยังคงมีความวิตกกังวลเกี่ยวกับปัญหาหนี้กรีซ โดยกรีซมีกำหนดต้องชำระคืนเงินกู้ 4 งวดแก่ IMF ในเดือนมิ.ย. โดยงวดแรกในวันที่ 5 มิ.ย., งวดสองวันที่ 12 มิ.ย. งวดสามในวันที่ 16 มิ.ย. และงวดสุดท้ายสำหรับเดือนนี้ในวันที่ 19 มิ.ย. แต่รัฐบาลกรีซได้ยื่นคำร้องอย่างเป็นทางการต่อ IMF เพื่อขอเลื่อนการชำระคืนหนี้สินตามกำหนด 4 งวดดังกล่าว เป็นการชำระรวมงวดเดียวจำนวน 1.5 พันล้านดอลลาร์ในวันที่ 30 มิ.ย. และ IMF ก็ตอบรับคำร้องดังกล่าวแล้ว